Document ID: 31993D0507

KOMISSION PÄÄTÖS,
tehty 21 päivänä syyskuuta 1993,
Meksikossa esiintyvää hevosten Venezuelan enkefalomyeliittiä koskevista suojatoimenpiteistä ja neuvoston päätöksen 79/542/ETY muuttamisesta (93/507/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista sekä direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY(1), sellaisena kuin se on viimeksi muutettuna päätöksellä 92/438/ETY(2), ja erityisesti sen 18 artiklan,
ottaa huomioon eläinten terveyttä koskevista vaatimuksista elävien hevoseläinten liikkuvuuden ja kolmansista maista tapahtuvan tuonnin osalta 26 päivänä kesäkuuta 1990 annetun neuvoston direktiivin 90/426/ETY(3), sellaisena kuin se on viimeksi muutettuna direktiivillä 92/36/ETY(4), ja erityisesti sen 12 artiklan,
sekä katsoo, että
hevosten Venezuelan enkefalomyeliitin esiintyminen Meksikossa on vahvistettu,
hevosten Venezuelan enkefalomyeliitin puhkeaminen Meksikossa muodostaa vakavan uhkan jäsenvaltioiden hevoseläimille ottaen huomioon niiden liikkuvuuden,
tämän vuoksi on tarpeen kieltää rekisteröityjen hevosten takaisintuonti väliaikaisen maastaviennin jälkeen, väliaikainen maahantuonti ja hevoseläinten tuonti Meksikosta,
selvyyden vuoksi olisi muutettava neuvoston päätös 79/542/ETY(5), sellaisena kuin se on viimeksi muutettuna komission päätöksellä 93/435/ETY(6), sen saattamiseksi määrättyjen toimenpiteiden mukaiseksi, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jäsenvaltioiden on kiellettävä rekisteröityjen hevosten väliaikainen maahantuonti, rekisteröityjen hevosten takaisintuonti väliaikaisen maastaviennin jälkeen ja hevoseläinten tuonti Meksikosta.
2 artikla
Muutetaan päätöksen 79/542/ETY liitteessä olevassa 1 osassa Meksikoa koskeva rivi seuraavasti:
Lisätään "Erityiset huomautukset" -sarakkeen "Elävät eläimet" -alasarakkeeseen alaviitteen numero(7).
3 artikla
Tämä päätös on osoitettu kaikille jäsenvaltioille.
Tehty Brysselissä 21 päivänä syyskuuta 1993.

Labels: 3
18
6